b'\n_START_ARTICLE_\nRifapentiini\n_START_SECTION_\nVaikutusmekanismi ja k\xc3\xa4ytt\xc3\xb6\n_START_PARAGRAPH_\nRakenteeltaan rifapentiini on rifamysiini SV:n johdannainen. Yhdisteen vaikutusmekanismi on sama kuin muillakin rifamysiineill\xc3\xa4 eli se est\xc3\xa4\xc3\xa4 bakteerien DNA-riippuvaista RNA-polymeraasia ja bakteerien RNA:n synteesi estyy. Rifapentiini tehoaa tuberkuloosia aiheuttavaan bakteeriin Mycobacterium tuberculosis ja erityisesti sit\xc3\xa4 k\xc3\xa4ytet\xc3\xa4\xc3\xa4n latentin tuberkuloosin hoitamiseen yhdess\xc3\xa4 isoniatsidin kanssa. Teholtaan rifapentiini on rifampisiiniin verrattavissa, mutta sen vaikutusaika on huomattavasti pidempi. Rifapentiinin annostus on tyypillisesti 150\xc2\xa0mg kerran viikossa. Yhdysvalloissa rifapentiini hyv\xc3\xa4ksyttiin tuberkuloosin hoitoon vuonna 1998 ja se oli ensimm\xc3\xa4inen tuberkuloosin hoitoon hyv\xc3\xa4ksytty uusi l\xc3\xa4\xc3\xa4keaine yli 25 vuoteen.\n_START_SECTION_\nHaittavaikutukset\n_START_PARAGRAPH_\nRifapentiini on suhteellisen hyvin siedetty l\xc3\xa4\xc3\xa4keaine. Rifapentiini voi v\xc3\xa4rj\xc3\xa4t\xc3\xa4 muun muassa virtsan ja hien oranssiksi. Yhdiste voi nostaa maksan entsyymiarvoja ja se on Sytokromi P450 -ryhm\xc3\xa4\xc3\xa4n kuuluvien entsyymien aktivaattori. N\xc3\xa4m\xc3\xa4 entsyymit osallistuvat useiden l\xc3\xa4\xc3\xa4keaineiden aineenvaihduntaan ja siten rifapentiini voi nopeuttaa muiden l\xc3\xa4\xc3\xa4keaineiden aineenvaihduntaa ja heikent\xc3\xa4\xc3\xa4 niiden tehoa.'